b"\n_START_ARTICLE_\nAusa\n_START_SECTION_\nHist\xc3\xb2ria\n_START_PARAGRAPH_\nLa ciutat romana d'Ausa probablement fou fundada el segle I aC com a vicus rural. No se sap del cert si anteriorment hi havia hagut un assentament dels ausetans, i als inicis de l'\xc3\xa8poca de l'emperador August s'ocupa el sector m\xc3\xa9s alt del tur\xc3\xb3, on a principis del segle II s'aixec\xc3\xa0 un temple. En \xc3\xa8poca de l'emperador Traj\xc3\xa0 disposava d'ordo decuriorum encarregat del bon funcionament del municipi._NEWLINE_Es desconeix l'extensi\xc3\xb3 del reducte originari tot i que es creu que ocupava el petit tur\xc3\xb3. Les troballes de tombes d'\xc3\xa8poca romana als voltants de la catedral i el convent de les Carmelites, i de terra sigillata de la primera meitat del segle I a la pla\xc3\xa7a de la Catedral i al carrer del Cloquer, delimiten l'\xc3\xa0rea exterior del nucli habitat._NEWLINE_El nom original rom\xc3\xa0 de la poblaci\xc3\xb3 fou Ausa, com en testimonien les monedes romanes i ib\xc3\xa8riques que s'han conservat. La via romana m\xc3\xa9s antiga documentada epigr\xc3\xa0ficament a la pen\xc3\xadnsula \xc3\xa9s la que enlla\xc3\xa7ava els poblats d'Iluro i el d'Ausa, constru\xc3\xafda entre el 120 aC i el 110 aC. En l'\xc3\xa8poca visig\xc3\xb2tica fou anomenada Ausona."